 BENSON MATHEKA, ANTHONY KITIMO Na WINNIE ATIENO HATUA ya serikali ya kukanusha kwamba Rais William Ruto alimpuuza mwenzake wa Tanzania, Mama Samia Suluhu alipofika nchini kumpatanisha na kiongozi wa Azimio la Umoja Raila Odinga imeibua maswali kuhusu iwapo kiongozi huyo alichezewa shere na mwenyeji wake au la. Jana Jumatano, serikali ilijitenga na ziara ya Rais Suluhu nchini wiki mbili zilizopita, ikisema haikuwa ziara rasmi ya kiserikali. Msemaji wa Ikulu, Bw Hussein Mohamed, alipuuzilia mbali madai ya kiongozi wa ODM, Bw Raila kwamba Rais William Ruto alikataa kukutana na Rais Suluhu aliyekuwa nchini kuwapatanisha. “Taarifa zinazosambazwa kuwa Rais Ruto hakukutana naye ni kwa sababu haikuwa ziara ya kiserikali kwani itifaki haikufuatwa,” Bw Mohamed alisema. Akizungumza akiwa Mombasa, Bw Mohamed aliongeza: “Kila wakati mkuu wa nchi anapotembelea Kenya, lazima pawepo mawasiliano kutoka kwa Wizara ya Masuala ya Kigeni, lakini katika hali inayorejelewa, hatukupokea mawasiliano ya aina hiyo. Tunajua kuwa Kenya ni nchi nzuri na labda alikuwa hapa kwa likizo.” Hii ni licha ya kuwa kiongozi yeyote wa nchi hawezi kutembelea nchi nyingine bila mwenyeji wake kufahamu na kumruhusu. Ingawa Bw Mohammed alisema huenda rais huyo alikuwa nchini kwa likizo, hakukanusha kuwepo kwa juhudi zake za kupatanisha mirengo ya kisiasa ya Kenya Kwanza na Azimio. Aidha, haikueleweka ni kwa nini ilichukua zaidi ya saa 24 kwa serikali kukanusha madai ya Bw Odinga kwamba rais huyo alialikwa na Rais Ruto kujaribu kutatua mzozo unaosababisha Upinzani kuandamana. Hata hivyo, Dkt Ruto jana Jumatano alikutana faraghani na Rais Suluhu akiwa ziarani Tanzania. Alikuwa ameenda kuhudhuria Mkutano wa Wakuu wa Nchi za Afrika kuhusu Nguvu-kazi. Alipoondoka nchini Jumanne, alitoa ujumbe kuwa yuko tayari kukutana na Bw Odinga atakaporejea kutoka Tanzania. Naye Raila alipuuza “mwaliko” wa Rais Ruto akuitaja ujumbe wa Twitter wa Kiongozi wa Nchi kama wa uhusiano mwema. “Ninafikiri (Rais Ruto) alikuwa akifanya mzaha tu. Kama angetaka kukutana nami, hangefanya hivyo kupitia mitandao ya kijamii. Anajua kwangu na namba yangu ya simu,” alisema kinara huyo wa Azimio. Haikueleweka ni kwa nini Rais Ruto aliweka wazi nia yake ya kukutana ana kwa ana na Bw Odinga ilhali alikuwa amepuuza maandamano ya kulalamikia sera za serikali yake hasa Sheria ya Fedha ya 2023. Vile vile, haikueleweka iwapo amelegeza msimamo baada ya waziri mkuu huyo wa zamani kufichua juhudi za Rais Suluhu na jamii ya kimataifa kuleta maridhiano Kenya. Bw Odinga alikuwa amedai jaribio la Mama Suluhu kupatanisha pande mbili za kisiasa zinazozozana humu nchini liliambulia patupu, akimshutumu Rais Ruto kwa “kupinga” mazungumzo. Alidai Dkt Ruto alimwalika mwenzake wa Tanzania kufanya mapatano ila akampuuza alipofika. Huku Rais Ruto akionekana kulegeza msimamo na kusema yuko tayari kukutana na Bw Odinga, washirika wake “wamekaa ngumu” wakisisitiza kuwa hafai kuzungumza na kiongozi Upinzani. Bila kuficha msimamo wao, viongozi hao; Naibu Rais Rigathi Gachagua, Kiongozi wa Wengi Kimani Ichung’wah, Waziri wa Biashara Moses Kuria na mbunge wa Kiharu Ndindi Nyoro, wamekuwa wakikataa harakati ya kujadiliana na Bw Odinga. Bw Gachagua amekuwa akidai maandamano ya Azimio yanalenga kushinikiza handisheki ili vinara wake wajiunge na serikali kupitia mlango wa nyuma akiapa hatakubali muafaka kati ya Rais Ruto na Bw Odinga. Nao Bw Ichung’wah na Bw Nyoro wamekuwa wakiweka wazi kuwa hawako tayari kwa mazungumzo kati ya serikali na Azimio. Wawili hao walisema Rais Ruto anaweza kukutana na Bw Odinga kupiga soga tu na sio kujadili matakwa ya Upinzani. Rais Ruto anatarajiwa kuanza rasmi ziara yake eneo la Pwani hii leo kuzindua miradi ya maendeleo. Kulingana na ratiba ya Ikulu, atazuru kaunti za Lamu, Tana River, Mombasa na Kwale. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  